Document ID: /roh_data/filtered/fineweb-2-filterrobots_roh.jsonl.gz/20327

Premi SRG.R a prof. dr. Clà Riatsch
Il premi vegn surdà ad el per renconuschientscha da ses engaschi da blers onns per il mantegniment ed il svilup da la lingua e cultura rumantscha, en spezial per sias activitads sin il champ da la litteratura rumantscha.
Clà Riatsch tutga tar ils Rumantschs che vivan ordaifer il Grischun (ca. 30%). A chaschun da sias occurrenzas d'instrucziun a l'universitad sensibilisescha e fascinescha el numerus students per las particularitads da la lingua rumantscha. El è bun da preschentar aspects da la scienza litterara a moda eloquenta, fundada e chapaivla. El fa plinavant la punt tranter la litteratura tradiziunala e tendenzas actualas da la societad. Cun ses agir ha el sveglià l'interess per la lingua e cultura rumantscha en tut la Svizra e sur ils cunfins naziunals.